作者:孟浩然
標題:和張判官登萬山亭，因贈洪府都督韓公
內容:韓公是襄士，日賞城西岑。結構意不淺，巖潭趣轉深。皇華一動詠，荊國幾謠吟。舊徑蘭勿剪，新堤柳欲陰。砌傍餘怪石，沙上有閑禽。自牧豫章郡，空瞻楓樹林。因聲寄流水，善聽在知音。耆舊眇不接，崔徐無處尋。物情多貴遠，賢俊豈無今。遲爾長江暮，澄清一洗心。